Ormaiztegiko gudua

Ormaiztegiko gudua Lehen Karlistaldiko gudaldia izan zen, 1835ko urtarrilaren 3an Ormaiztegi inguruan gertatu zena. Tomas Zumalakarregi tropa karlisten burua izan zen, eta Baldomero Espartero, kristinatarrena. 

 Gudua 
1835aren hasieran, Tomas Zumalakarregi Nafarroatik Gipuzkoara pasa zen 2.000 bat gizonekin, Gaspar Jauregiren txapelgorrien aurka borrokatzeko asmoz. 

Urretxura hurbildu zen boluntario liberalen bila, baina horiek Bergaran zeuden, José Carratalá jeneralak agintzen zuen armada gorputzaren babesean. 8.000 bat soldaduk osatzen zuten gudataldean beste jeneralen presentzia ere nabaria zen: Espartero, Lorenzo, Iriarte eta Quintana. Horiek guztiak, Zumalakarregi gertu zutela jakitean eta soldadu kopuruaren nagusitasunean oinarriturik, urtarrilaren 2an izan zuten erasoa Ormaiztegi inguruan.

Karlistak Mutiloa eta Ormaiztegi arteko mendi gainean zain zeuden. Borrokak oso gogorrak izan ziren, liberalek behin eta berriz oldartu ziren baionetaz, baina karlistek posizioei eutsi egin zieten ilunabarrera arte. Gauean, karlistak Seguran bildu ziren, eta liberalak, berriz, Ormaiztegin: gudu zelaian talde bakoitzeko 500 bat gorpu zeutzan. 

Biharamunean liberalek berriro ekin zioten erasoari, bezperan baino arinago, eta eguerdirako etsi zuten. Jauregik Ordiziara jo zuen erretiran; Carratalá eta besteak Bergararuntz joan ziren, karlistak gainean zeramatzatela. Liberalak porrota estaltzen saiatu ziren, eta  Donostian kanpaiak joz ospatu zuten, beren garaipena izan balitz bezala. Egiaren berri ekarri zuen gizon bat kartzelatzeraino iritsi ziren, azkenean emaitzaren baieztapena jaso zuten arte.

 Erreferentziak 

 Kanpo estekak 
 Ormaiztegiko borroka, XIX. mendeko historia militarra Euskal Herrian, CC-BY-SA, zm.gipuzkoakultura.net.

Kategoria:1835eko gatazkak
Kategoria:Euskal Herriko guduak
Kategoria:Lehen Gerra Karlistako guduak
Kategoria:Ormaiztegiko historia
Kategoria:1835 Euskal Herrian